Mohai V. Lajos

*Az Eötvös tér oroszlánja*

Az Eötvös téren felbőg

a Cirkusz oroszlánja,

mancsához gurul Lackó

pöttyös gumilabdája.

Virágfüzéres ágon

két cserebogár nézdel,

a Cirkusz fűrészporán

bágyadt oroszlán lépdel.

Tavaszra rajzó méhek

japáncseresznyék alatt,

a Cirkusz idomárja

egy fél-disznóért szalad.

Varázslat volt-e mindez?

Hisz Kanizsa, a város,

ki vonná kétségbe, hogy

Afrikával határos!

*Post scriptum*

Később aztán a labda

félbe-vágva végzi, úgy

húzza fejére Lackó,

hogy azt senki se érti!

Az oroszlán is tovább

állt, VándorCirkusz tagja,

hiába is dohogna:

ő inkább itt maradna!

Letaposott fűcsomó,

a Cirkusz-ünnep ára,

de nincs, ki panaszkodna

a *fenség* lábnyomára.

Az egzotikus vendég

a gyermekkor mákonya,

hol volt, hol nem volt egyszer

az Eötvös téri csoda!